Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: — a rendőrség nyomozó hatóságainak hatásköréről és illetékességéről szóló 15/1994. (VII. 14.) BM rendelet módosításáról,
Paragraph Index: 1060

5. Az Ön által megküldött írásos összefoglaló tanúsága szerint — az SDA Stúdió Kft.-vel kötött szerződésnek megfelelően — „az intézményi adatbázisok feltöltését a hallgatói törzsadatok vonatkozásában intézményi támogatással a Megbízott végzi”. Az 1992. évi LXIII. (adatvédelmi) törvény 2. § 5. pontja szerint a hallgatók személyes adatainak a Megbízott részére történő átadása adattovábbításnak minősül. A 8. § (1) bekezdése szerint pedig „Az adatok akkor továbbíthatók, valamint a különböző adatkezelések akkor kapcsolhatók össze, ha az érintett ahhoz hozzájárult, vagy törvény azt megengedi, és ha az adatkezelés feltételei minden egyes személyes adatra nézve teljesülnek”. Meg kell jegyeznem, hogy a magyar adatvédelmi jog általánosságban nem ismeri az adatkezelőénél korlátozottabb felelősséget viselő adatfeldolgozó („megbízott adatkezelő”) fogalmát, ennélfogva a szerződés Megbízottja — konkrét törvényi felhatalmazás híján — maga is önálló adatkezelőnek minősül, s így a részére történő adatátadásnak vagy törvényi felhatalmazáson vagy az érintettek hozzájárulásán kell alapulnia. Nem közömbös tehát, hogy a Megbízott — esetünkben az SDA Stúdió Kft. — milyen jogalappal kezelte (kezeli) a hallgatói adatokat, s az adatkezelői minőség nem csupán formális jogi kategóriát, hanem polgári és büntetőjogi felelősséget is jelent.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes